ಸುರಿಯುತ್ತಿದ್ದ ಮಳೆಯಲ್ಲೂ ಯುವ ದಸರಾದಲ್ಲಿ ವಿದ್ಯಾರ್ಥಿಗಳ ಮಸ್ತ್ ಮಸ್ತ್ ಡ್ಯಾನ್ಸ್

ಮೈಸೂರು: ಸಂಡೇಯ ರಜೆಯಲ್ಲಿ ಫುಲ್ ಎಂಜಾಯ್ ಮಾಡಬೇಕು ಅನ್ನೋರಿಗೆ ನಾಡಹಬ್ಬ ಮೈಸೂರು ದಸರಾ ಮಹೋತ್ಸವದ ಯುವ ದಸರಾ ಅಕ್ಷರಶಃ ರಾತ್ರಿ ಮನರಂಜನೆಯ ಔತಣವನ್ನೆ ಉಣ ಬಡಿಸಿತು. ಸುರಿಯುತ್ತಿದ್ದ ಮಳೆಯಲ್ಲೂ ಯುವ ದಸರಾದಲ್ಲಿ ವಿದ್ಯಾರ್ಥಿಗಳು ಮಸ್ತ್ ಮಸ್ತ್ ಡ್ಯಾನ್ಸ್ ಮಾಡಿದ್ದಾರೆ.

ದಸರಾ ಮಹೋತ್ಸವದ ಅಂಗವಾಗಿ ಮೈಸೂರಿನ ಮಹಾರಾಜ ಕಾಲೇಜು ಮೈದಾನದಲ್ಲಿ ನಡೆಯುತ್ತಿರುವ ಯುವ ದಸರಾ ಕಾರ್ಯಕ್ರಮ ರಾತ್ರಿ ಅಕ್ಷರಶಃ ಸಂಗೀತದ ಕಂಪು ಸೂಸಿತ್ತು. ಈ ಸಂಗೀತ ಕಂಪಿಗೆ ಖ್ಯಾತ ಹಿನ್ನೆಲೆ ಗಾಯಕರಾದ ಎಸ್.ಪಿ ಬಾಲಸುಬ್ರಹ್ಮಣ್ಯಂ ಹಾಗೂ ಅರ್ಮಾನ್ ಮಲ್ಲಿಕ್ ಕಾರಣರಾದರು. ವೇದಿಕೆಗೆ ಎಂಟ್ರಿ ಕೊಟ್ಟಾಗಿನಿಂದ ಕನ್ನಡ ಹಿಂದಿ ಚಲನಚಿತ್ರಗಳ ಮೆಲೋಡಿ ಹಾಡುಗಳನ್ನು ಪ್ರಸ್ತುತ ಪಡಿಸಿದರು.

ಇಬ್ಬರು ಘಟಾನುಘಟಿ ಗಾಯಕರ ಕಂಠಸಿರಿಗೆ ಯುವ ಜನತೆ ಶಿಳ್ಳೆ ಚಪ್ಪಾಳೆ ಹೊಡೆದು ಕುಣಿದು ಕುಪ್ಪಳಿಸಿದರು. ವೇದಿಕೆಯ ಹೊರ ಭಾಗದಲ್ಲಿ ತುಂತುರು ಮಳೆ ಬರುತ್ತಿದ್ದರು, ಕೂಡ ಸಂಗೀತ ಮಾಂತ್ರಿಕನ ಹಾಡಿಗೆ ತಮ್ಮನ್ನೇ ತಾವು ಮರೆತರು. ಇವರಷ್ಟೇ ಅಲ್ಲ ಗಾಯಕಿ ಅನುರಾಧ ಭಟ್ ಧ್ವನಿಯಲ್ಲಿ ಮೂಡಿ ಬಂದ ‘ಅಪ್ಪ ಐ ಲವ್ ಯು ಪಾ’ ಹಾಡಿಗಂತು ಜನ ಚಪ್ಪಾಳೆ ತಟ್ಟಿ ಹುರಿದುಂಬಿಸಿದರು.

ಇದಕ್ಕೂ ಮೊದಲು ನಡೆದ ಕಾಲೇಜು ವಿದ್ಯಾರ್ಥಿಗಳ ನೃತ್ಯ ಕಾರ್ಯಕ್ರಮ ಎಲ್ಲರನ್ನು ಕೈ ಕಾಲು ಕುಣಿಸುವಂತೆ ಮಾಡಿತು. ಇದಾದ ಬಳಿಕ ವೇದಿಕೆ ಮೇಲೆ ನಾರಿ ಮಣಿಯರ ರ‍್ಯಾಂಪ್‍ ವಾಕ್ ಪಡ್ಡೆ ಹೈಕಳನ್ನು ನಿದ್ದೆ ಕೆಡಿಸಿತು. ಅರಮನೆ ಆವರಣದಲ್ಲಿ ಪೊಲೀಸ್ ಬ್ಯಾಂಡ್ ಕಾರ್ಯಕ್ರಮ ಆಯೋಜನೆ ಮಾಡಲಾಗಿತ್ತು. 500ಕ್ಕೂ ಹೆಚ್ಚು ಕಲಾವಿದರು 38 ಪೊಲೀಸ್ ಬ್ಯಾಂಡ್ ತಂಡಗಳು ವಿವಿಧ ರಚನೆಯ ಗೀತೆಗಳನ್ನು ನುಡಿಸಿದರು. ಕರ್ನಾಟಕ ಶಾಸ್ತ್ರೀಯ ವಾಂದ್ಯ ವೃಂದ ಹಾಗೂ ಇಂಗ್ಲೀಷ್ ಬ್ಯಾಂಡ್ ನಡುವಿನ ಜುಗಲ್ ಬಂದಿ ಸಂಗೀತಾಸಕ್ತರಿಗೆ ಮುದ ನೀಡಿತು.

ಸದ್ಯ ದಿನಕ್ಕೊಂದು ಕಾರ್ಯಕ್ರಮ ದಸರಾ ಮಹೋತ್ಸವದ ರಂಗು ಹೆಚ್ಚಿಸುತ್ತಿದೆ. ಇಂದು ಕೂಡ ವಿವಿಧ ಕಾರ್ಯಕ್ರಮಗಳು ಸಾಂಸ್ಕೃತಿಕ ನಗರಿಯಲ್ಲಿ ಮೇಳೈಸಲಿದೆ.

ದಸರಾ ಇಂದಿನ ಕಾರ್ಯಕ್ರಮಗಳು (15.10.2018)

1. ಬೆಳಗ್ಗೆ 9 ಕ್ಕೆ ದಸರಾ ದರ್ಶನ. ಸ್ಥಳ : ಕೋಟೆ ಆಂಜನೇಯಸ್ವಾಮಿ ದೇವಸ್ಥಾನ ಮುಂಭಾಗ
2. ಬೆಳಗ್ಗೆ 11 ಕ್ಕೆ ಜಾನಪದ ಸಿರಿ. ಸ್ಥಳ : ಜೆಕೆ ಮೈದಾನ
3. ಅರಮನೆ ವೇದಿಕೆ : ಶ್ರೀ ವಿದ್ಯಾಭೂಷಣ ಅವರಿಂದ ಸಂಗೀತ ಕಾರ್ಯಕ್ರಮ. ರಾತ್ರಿ 8.30 ಕ್ಕೆ
4. ಮಹಿಳಾ ದಸರಾ : ಮಂಗಳ ಮುಖಿಯರಿಂದ ಸಾಂಸ್ಕೃತಿಕ ಕಾರ್ಯಕ್ರಮ. ಮಧ್ಯಾಹ್ನ 3 ಕ್ಕೆ
5. ಯುವ ದಸರಾ : ಸ್ಯಾಂಡಲ್‍ವುಡ್ ನಟ – ನಟಿಯರಿಂದ ಕಾರ್ಯಕ್ರಮ. ರಾತ್ರಿ 8 ಕ್ಕೆ